Seldsame Pierneef onder hamer in Kaap | Netwerk24
Seldsame Pierneef onder hamer in Kaap
Deur Kunsredaksie 20 Maart 2017 19:24
'n Seldsame werk van JH Pierneef getiteld A View across Fisherman's Cove, Seychelles, wat hy in 1955 geskilder het gedurende 'n vakansie van vier maande op dié eiland, is onder die aanbod vir die nuwe afslaer Aspire se veiling op 27 Maart in Kaapstad. Die werk was nog nooit op 'n veiling nie, so ook sy landskapwerk Vrystaat Reën wat hy in 1943 geverf het.
Werke oor die breë spektrum van Suid-Afrikaanse kuns van ou meesters soos Pierneef, Pieter Wenning en Gregoire Boonzaier asook van Peter Clarke, Albert Adams en Louis Maqhubela en van jong kontemporêre kunstenaars soos Athi-Patra Ruga, Mohau Modisakeng, Ig­shaan Adams, en Nandipha Mntambo is onder die hamer.
Die veiling, Aspire se eerste in Kaapstad, word by die Avenue in die V&A Waterfront aangebied.
Altesaam 182 kunswerke is versamel.
Aspire is die eerste afslaer in die Suid-Afrikaanse geskiedenis wat lewende Suid Afrikaanse kunstenaars tantième betaal vir die herverkoop van hul werk. Dit behels die implementering van die langverwagte Artist Resale Right. Aspire poog om daarmee plaaslike kunstenaars te steun en 'n mark vir die toekoms te bou.
Die opbrengs vir die verkoop van Christo Coetzee se Black Rose Africa gaan om geld in te samel vir die Christo Coetzee Galery en Museum op Tulbagh. 'n Reeks van Coetzee se eksperimentele werk is ook onder die hamer
'n Vroeë houtskoolskets van William Kentridge van 'n balletdanser wat deur die lug spring Grande Jeté, word ook opgeveil. Die koper het dié werk gekoop by Kentridges se solotentoonstelling as Standard Bank Jong Kunstenaar in 1987.
Foto's van David Goldblatt, insluitend sy ikoniese een van n jong ballerina in haar nuwe tutu op die stoep van 'n huis in die voorstede wat op die voorblad was van sy boek In Boksburg, asook dié van 'n amateur-bokser voor 'n geveg in die stadsaal van Boksburg is ook vervat in die aanbod.
Werke uit die fotograaf Mi­khael Subotzky se geprese Polls­moor-reeks Die vier hoeke kom ook onder die hamer.
Vrydag is daar 'n voorskou van die werke van 10:00 tot 19:00, Saterdag van 10:00 tot 17:00 en Sondag van 10:00 tot 17:00.